Bejaarde egpaar van Kaapstad dood gevindDie straat is afgesper buite die huis waar die moorde plaasgevind het. Foto: Facebook via Ottery en Wat Wat ŉ Bejaarde egpaar van Ottery in Kaapstad is Sondag omstreeks 17:00 dood in hul huis in Sandownweg gevind. Die oorledenes was albei 82 jaar oud. Hul name is nog nie bekendgemaak nie. ŉ Inwoner het op Facebook gesê die moorde is tydens ŉ huisroof gepleeg. Volgens die Facebook-inskrywing moes die voorval tussen 18:00 Saterdag en 18:00 Sondag plaasgevind het. “Daar is twee mans in die gebied gesien wat netjies aangetrek is, twee keer gister (Saterdag) en vanoggend (Sondagoggend) in die vroeë oggendure,” lui die inskrywing. Kapt. Frederick van Wyk, woordvoerder van die polisie, wou egter nie oor die omstandighede van die moorde bespiegel nie en het gesê ŉ nadoodse ondersoek sal gedoen word om die oorsaak van die egpaar se dood vas te stel. ŉ Saak van moord word ondersoek. Enigiemand met meer inligting oor die voorval word versoek om die Lansdowne-polisiekantoor of Stop Misdaad by 0860 010 111 te bel.